น้ำท่วม 16 จังหวัด และกรุงเทพมหานคร เร่งคลี่คลายสถานการณ์ ช่วยเหลือประชาชนเต็มกำลัง
กรมป้องกันและบรรเทาสาธารณภัย (ปภ.) กระทรวงมหาดไทย ในฐานะกองอำนวยการป้องกันและบรรเทาสาธารณภัยกลาง (กอปภ.ก.) รายงานร่องมรสุมเลื่อนลงมาพาดผ่านภาคเหนือตอนล่าง ภาคตะวันออกเฉียงเหนือตอนบน และภาคกลางตอนบน ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยมีกำลังแรงขึ้น ทำให้มีฝนเพิ่มขึ้นและฝนตกหนักถึงหนักมากบางพื้นที่ ส่งผลให้เกิดน้ำท่วมฉับพลัน น้ำป่าไหลหลากน้ำท่วมขัง และน้ำล้นตลิ่ง โดยตั้งแต่วันที่ 4-15 กันยายน 2565 มีพื้นที่ประสบอุทกภัยรวม 33 จังหวัด ปัจจุบันยังคงมีสถานการณ์น้ำท่วมในพื้นที่ 13 จังหวัด ได้แก่ ลำพูน ลำปาง ตาก  แม่ฮ่องสอน หนองบัวลำภู ขอนแก่น กาฬสินธุ์ เลย ปทุมธานีสมุทรปราการ ระยอง ชลบุรี  และจันทบุรี รวม 30 อำเภอ 69 ตำบล 368 หมู่บ้าน ภาพรวมระดับน้ำลดลง รวมถึงกรุงเทพมหานคร น้ำท่วมใน15 เขต รวม 15 แขวง ประชาชนได้รับผลกระทบ 14,089 ครัวเรือน ขณะที่สถานการณ์น้ำล้นตลิ่ง จากมรสุมตะวันตกเฉียงใต้พัดปกคลุมทะเลอันดามัน  ประเทศไทย และอ่าวไทย ทำให้ประเทศไทยตอนบนมีฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ฝั่งตะวันตก และปริมาณน้ำในแม่น้ำสายหลัก ลำน้ำสาขามีปริมาณมาก ส่งผลให้น้ำล้นตลิ่งในหลายพื้นที่  ล่าสุดวันนี้(15 ก.ย.65) ยังคงมีน้ำท่วมในพื้นที่ 4 จังหวัด ได้แก่ อุบลราชธานี  พระนครศรีอยุธยา อ่างทอง และปทุมธานี รวม 12 อำเภอ 112 ตำบล 609 หมู่บ้าน ภาพรวมระดับน้ำลดลงสำนักงานป้องกันและบรรเทาสาธารณภัยจังหวัดได้ประสานจังหวัด องค์กรปกครองส่วนท้องถิ่น กรุงเทพมหานคร และหน่วยงานที่เกี่ยวข้อง ได้เร่งระบายน้ำออกจากพื้นที่และให้การดูแลช่วยเหลือผู้ประสบภัยอย่างต่อเนื่อง สำหรับพื้นที่ที่สถานการณ์อุทกภัยเริ่มคลี่คลายแล้วได้จัดเจ้าหน้าที่สำรวจประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป